SL Uradni list Evropske unije C 320/15

MNENJE SVETA

z dne 5. julija 2004

o konvergenčnem programu Poljske, 2004–2007

(2004/C 320/08)

SVET EVROPSKE UNIJE JE –

ob upoštevanju Pogodbe o ustanovitvi Evropske skupnosti,

ob upoštevanju Uredbe Sveta (ES) št. 1466/97 z dne 7. julija 1997 o okrepitvi nadzora nad proračunskim stanjem ter o nadzoru in usklajevanju gospodarskih politik (1), zlasti člena 9(2) Uredbe,

ob upoštevanju priporočila Komisije,

po posvetovanju z Ekonomsko-finančnim odborom –

SPREJEL NASLEDNJE MNENJE:

Svet je 5. julija 2004 preučil konvergenčni program Poljske, ki zajema obdobje od leta 2004 do 2007. Program se le delno sklada z zahtevami po podatkih iz pregledanega in popravljenega „kodeksa ravnanja o vsebini in obliki programov stabilnosti in konvergenčnih programov“ ter s standardi ESA 95.

Proračunska strategija, ki je podlaga programa, stremi k zmanjšanju javnofinančnega primanjkljaja pod 3 % BDP do leta 2007 (z naslednjimi vmesnimi letnimi cilji: 5,7 % BDP leta 2004, 4,2 % BDP leta 2005, 3,3 % BDP leta 2006 in 1,5 % leta 2007) in ohranjanju deleža dolga pod 60 % BDP. V ta namen program vključuje obsežen sklop ukrepov (t.i. Hausnerjev načrt), ki ga je vlada potrdila januarja 2004, in bo v primeru popolnega izvajanja uspel kumulativno popraviti primanjkljaj za 5,3 % BDP z dodatnimi prihodki in prihranki pri odhodkih med 2005 in 2007 (3,3 % BDP na socialnem področju in 2 % BDP v javni upravi in državnih podjetjih). Uresničitev cilja primanjkljaja je odvisna tudi od napovedane visoke rasti skozi celotno programsko obdobje.

Na podlagi trenutno dostopnih informacij se zdi, da makroekonomski scenarij, ki je podlaga programa, odraža precej ugodna predvidevanja rasti. Če se zdi napoved rasti za 5 % v letih 2004 in 2005 verjetna in bi bila leta 2004 lahko celo presežena, pa razvoj v programu napovedane rasti v srednjeročnem obdobju, tj. pospešitev rasti BDP na 5,6 % v letih 2006 in 2007, odraža precej optimistična predvidevanja tako glede zasebne potrošnje kot investicij. V zvezi s tem so za uresničitev napovedane krepitve rasti ključnega pomena popolna izvedba Hausnerjevega načrta in posledično zmanjšanje davčnih negotovosti. Napoved inflacije se na splošno zdi realistična.

Program napoveduje, da se bo javnofinančni primanjkljaj spustil pod referenčno vrednost 3 % BDP leta 2007. Programski cilji so povezani kar z nekaj tveganji. Poleg zgoraj omenjenih negativnih makroekonomskih tveganj obstaja tudi negotovost glede izvajanja predvidenih ukrepov; ne le, da se bo načrtovana prilagoditev uresničila šele na koncu programskega obdobja, temveč je tudi delno neusklajena s Hausnerjevim načrtom. Na koncu, kot posledica nedavne odločitve Eurostata o razvrstitvi financirane pokojninske sheme, bo načrtovane številke primanjkljaja morda treba popraviti navzgor za 1,6 odstotne točke BDP. Zato proračunska usmeritev iz programa morda ne bo zadostna za zmanjšanje primanjkljaja pod prag 3 % BDP v obdobju trajanja programa.

Po programskih napovedih naj bi se med leti 2003 in 2007 stopnja dolga povečala za 7 odstotnih točk BDP, dviganje pa se bo zaustavilo šele v zadnjem letu programa. Gibanje stopnje dolga bo zaradi tveganj v zvezi z zgoraj omenjenimi rezultati primanjkljaja in precejšnjimi nejasnostmi glede izvedbe načrtovanih privatizacijskih postopkov verjetno manj ugodno od napovedanega.

Kar se tiče dolgoročne vzdržnosti se Poljska sooča z nevarnostjo proračunske neuravnoteženosti zaradi pričakovanih stroškov v zvezi s staranjem prebivalstva. Pokojninska reforma iz leta 1999, ki je vzpostavila progresivni tristebrni pokojninski sistem, vključno s spremembami parametrov dokladnega stebra - prvega stebra (npr. omejitev možnosti za predčasno upokojitev), je sicer ublažila tveganja za dolgoročno proračunsko neravnovesje, ni pa jih popolnoma odpravila. Zagotovitev ustreznega primarnega presežka v srednjeročnem obdobju je skupaj z izvajanjem ukrepov za zaustavitev primanjkljaja pokojninskega sistema, omejitev zadolževanja državnih podjetij in sistema zdravstvenega varstva ter strukturnimi reformami za povečano sodelovanje delavcev bistvenega pomena za doseg vzdržne osnove javnih financ.

Na podlagi priporočil Komisije in v skladu s členom 104(6) je Svet 5. julija 2004 sklenil, da ima Poljska čezmerni javnofinančni primanjkljaj in skladno s členom 104(7) pripravil priporočila s strateškimi nasveti za Poljsko z namenom, da se to stanje odpravi.

Ključne napovedi iz konvergenčnega programa Poljske

2003 2004 2005 2006 2007 Realna rast BDP (%) 3,7 5,0 5,0 5,6 5,6 Rast zaposlenosti (%) – 2,3 – 0,2 1,0 1,8 2,5 HICP inflacija (%) 0,8 2,2 2,8 < 3 < 3 Dejanski javnofinančni saldo (% BDP) – 4,1 – 5,7 – 4,2 – 3,3 – 1,5 Stanje javnega bruto dolga (% BDP) 45,3 49,0 51,9 52,7 52,3

(1) UL L 209, 2.8.1997, str. 1. Dokumenti, ki se omenjajo v tem besedilu, se nahajajo na spletni strani

http://europa.eu.int/comm/economy_finance/about/activities/sgp/main_en.htm